Metrologiya sohasida xalqaro darajadagi kalibrlash xizmati yo‘lga qo‘yildi

Joriy yilning 22 mart kuni O‘zbekiston milliy metrologiya institutining kalibrlash laboratoriyalari Turkiyaning akkreditatlash agentligi (TÜRKAK) tomonidan xalqaro darajada akkreditatsiyadan o‘tkazildi.
Buning natijasi o‘laroq, O‘zbekiston milliy metrologiya institutining massa, bosim va harorat kattaliklari bo‘yicha ko‘rsatiladigan kalibrlash xizmatlari Laboratoriyalar akkreditatsiyasi bo‘yicha xalqaro tashkilot (ILAC) doirasida tan olinadi.
Turk akkreditatsiya agentligi TÜRKAK saytidagi akkreditatsiyadan o‘tgan kalibrlash laboratoriyalari ro‘yxatiga O‘zbekiston milliy metrologiya instituti ham kiritildi.

AB-0229-K “Uzbek National Institute of Metrology” nomli fayl bilan kalibrlash yo‘nalishida ro‘yxatga kirishi O‘zbekiston milliy metrologiya instituti salohiyatining yana bir pog‘onaga ko‘tarilganini namoyon etmoqda.
Bu bilan o‘z o‘rnida respublikada bajariladigan o‘lchash natijalarining xalqaro darajada metrologik kuzatiluvchanligini ta'minlashga hamda mahalliy mahsulotni chet elga yetkazib berishda o‘lchash va sinash natijalarining tan olinishiga erishiladi. Eng muhimi, endilikda kalibrlash laboratoriyalarining bayonnoma va xulosalari 60 dan ortiq davlatda tan olinadi.

O‘zbekiston milliy metrologiya instituti Matbuot xizmati